Predkladacia správa

     
     Vláda Slovenskej republiky schválila dňa 27. novembra 2002 uznesenie č. 1286, ktorým v bode B.1/1.8 uložila podpredsedovi vlády a ministrovi spravodlivosti novelizovať Legislatívne pravidlá vlády SR tak, aby bolo možné vo vnútroštátnych technických predpisoch citovať smernicu 98/48/ES a dokladovať tak, že derogácia článku  28 Zmluvy o ES bola vykonaná v súlade s článkom 30 Zmluvy o ES. Novelizácia musí tiež zakotviť povinnosť uvádzať v takýchto technických predpisoch klauzulu vzájomného uznávania úrovne právom chránených záujmov v predmetnej oblasti.

     Predmetná novelizácia legislatívnych pravidiel vlády súvisí s pripravovanými bilaterálnymi zmluvami medzi Európskymi spoločenstvami a jednotlivými pristupujúcimi krajinami vrátane Slovenskej republiky, ktorých predmetom je určenie postupu vzájomnej informačnej výmeny v oblasti technických predpisov medzi Slovenskou republikou a Európskymi spoločenstvami.

      Návrh  bol predmetom pripomienkového konania v dňoch 20. augusta až 3. septembra 2003 a na rokovanie legislatívnej rady vlády sa predkladá bez rozporov.

     Legislatívna rada vlády Slovenskej republiky návrh na novelizáciu legislatívnych pravidiel prerokovala na svojom zasadnutí dňa 28. októbra 2003 a odporučila ho vláde s pripomienkami schváliť. Všetky pripomienky a návrhy legislatívnej rady boli do materiálu zapracované a na rokovanie vlády sa predkladá v novom znení.